***ΚΕΙΜΕΝΟ ΓΙΑ ΤΟ CD***

***(****Η ανάγνωση γίνεται σχετικά αργά και καθαρά)*

**ΕΞΕΤΑΣΕΙΣ ΓΙΑ ΤΗΝ ΠΙΣΤΟΠΟΙΗΣΗ ΕΠΑΡΚΕΙΑΣ ΤΗΣ ΕΛΛΗΝΟΜΑΘΕΙΑΣ**

Υπουργείο Παιδείας και Θρησκευμάτων

Κέντρο Ελληνικής Γλώσσας

**Μάιος 2023**

**Επίπεδο** **Β1**

Κατανόηση προφορικού λόγου

Διάρκεια εξέτασης **25 λεπτά**

***Παύση 2 δευτερόλεπτα***

***Εκφωνητής/Εκφωνήτρια***

(*ο ρυθμός ανάγνωσης λίγο αργός αλλά φυσιολογικός)*

Η εξέταση για την κατανόηση του προφορικού λόγου αρχίζει ΤΩΡΑ.

ΣΗΜΑ

***Εκφωνητής/Εκφωνήτρια***

**Ερώτημα 1**

Θα ακούσετε δύο (2) φορές μια ραδιοφωνική εκπομπή. Ο καλεσμένος της εκπομπής,

Θοδωρής Μανδράκης, μιλάει για τα ταξίδια που κάνει με την οικογένειά του. Επειδή

αυτά που ακούτε σας ενδιαφέρουν, κρατάτε πολύ σύντομες σημειώσεις (1-3 λέξεις),

όπως στο παράδειγμα.

**Προσέξτε:** οι σημειώσεις που πρέπει να κρατήσετε είναι **δώδεκα (12)** χωρίς το

παράδειγμα.

***Παύση 2 δευτερόλεπτα***

Έχετε 30 δευτερόλεπτα για να δείτε τις προτάσεις όπου θα κρατήσετε τις σημειώσεις.

ΣΗΜΑ - *[Τέλος των 30 δευτερολέπτων] -* ΣΗΜΑ

**Ακούστε προσεκτικά.**

***Παύση 2 δευτερόλεπτα***

***Μουσική εκπομπής***

Πάντα μου άρεσαν τα ταξίδια. Από τότε που γνώρισα τη γυναίκα μου, τη Μαρία, ταξιδεύουμε μαζί παντού, ακόμη και σε πολύ μακρινούς προορισμούς. Ταξιδεύουμε με όλα τα μεταφορικά μέσα. Το ταξίδι με το τρένο, όμως, είναι το αγαπημένο μας. Το προτιμούμε γιατί όλα τα τρένα προσφέρουν διαδρομές μέσα από πολύ ωραία τοπία.

Τώρα πια κάνουμε πολλά ταξίδια και με τα παιδιά μας. Πηγαίνουμε σε πολλά μέρη σε όλο τον κόσμο. Δεν μας ενδιαφέρουν ούτε η απόσταση ούτε η πολυτέλεια. Πρώτα, φροντίζουμε να ταξιδεύουμε με ασφάλεια. Αυτό είναι για εμάς το πιο σημαντικό!

Βέβαια, τα ταξίδια στο εξωτερικό με τα παιδιά δεν είναι εύκολα. Πρώτα από όλα προσέχουμε πάντα πόσο θα μείνουμε. Η διάρκεια ενός μακρινού ταξιδιού με παιδιά δεν πρέπει να ξεπερνά τις δύο εβδομάδες. Μετά, κουράζονται και θέλουν να επιστρέψουν. Επίσης, ταξιδεύουμε σε μέρη όπου τα παιδιά μπορούν να κάνουν πολλές δραστηριότητες, για να περνούν καλά. Φυσικά, σε ένα ταξίδι είναι πολύ σημαντικός ο ξεναγός. Αυτός θα μας βοηθήσει να γνωρίσουμε καλύτερα έναν καινούριο προορισμό.

Άλλες δυσκολίες που συναντούμε στα ταξίδια είναι ο καιρός, οι μετακινήσεις και η διατροφή μας. Θυμάμαι μια εκδρομή στο ταξίδι μας στο Βόρνεο. Εκείνη την ημέρα ο καιρός ήταν άσχημος. Ήμασταν μέσα σε μια βάρκα σε ένα ποτάμι. Είχε κύματα και κροκόδειλους! Κινδυνέψαμε και τρομάξαμε πολύ! Ευτυχώς όλα πήγαν καλά!

Δεν θα ξεχάσω και το ταξίδι μας στη Μογγολία. Γνωρίσαμε έναν διαφορετικό πολιτισμό. Στα μέρη που πήγαμε δεν βρήκαμε ξενοδοχεία. Έτσι περάσαμε πέντε μέρες στις σκηνές των κατοίκων. Τρώγαμε καθημερινά λίγα λαχανικά και κρέας. Το φαγητό δεν άρεσε καθόλου στα παιδιά μας! Βέβαια έχουμε δοκιμάσει και πολύ ωραία παραδοσιακά φαγητά από όλο τον κόσμο. Μάλιστα σε λίγους μήνες θα κυκλοφορήσει ένα βιβλίο μας με αυτές τις συνταγές. Ο τίτλος του είναι *Γεύσεις του κόσμου*.

Το 2020, μετά από αρκετά ταξίδια, δημιουργήσαμε και ένα κανάλι στο διαδίκτυο. Σε αυτό, μπορεί να δει κανείς υλικό από τα ταξίδια μας.

Αυτόν τον μήνα, θα συναντήσουμε και τους υπεύθυνους ενός τηλεοπτικού σταθμού. Είμαστε ενθουσιασμένοι, επειδή του χρόνου θα συμμετέχουμε σε μια τηλεοπτική εκπομπή με θέμα όμορφα μέρη από την Ελλάδα! Έτσι φέτος δεν θα πάμε καθόλου στο εξωτερικό. Το καλοκαίρι, θα νοικιάσουμε ένα σκάφος και θα γνωρίσουμε τα νησιά του Αιγαίου.

Να είστε όλοι καλά! Και να θυμάστε ότι σημασία δεν έχει ο προορισμός, αλλά το ταξίδι!

***Μουσική εκπομπής***

***Παύση 2 δευτερόλεπτα***

Έχετε 2 λεπτά για να κάνετε ό,τι ζητάει η άσκηση.

ΣΗΜΑ - *[Τέλος χρόνου δύο λεπτών] -* ΣΗΜΑ

**Ακούστε άλλη μία φορά.**

***Επαναλαμβάνεται το κείμενο***

***Παύση 2 δευτερόλεπτα***

Έχετε 2 λεπτά για να δείτε ξανά τις απαντήσεις σας.

ΣΗΜΑ - *[Τέλος χρόνου δύο λεπτών]* - ΣΗΜΑ

***Παύση 2 δευτερόλεπτα***

***Εκφωνητής/Εκφωνήτρια***

**Ερώτημα 2**

Θα ακούσετε δύο (2) φορές μια συνέντευξη σε μια ραδιοφωνική εκπομπή. Δύο

ιδιοκτήτες γυμναστηρίων συζητούν με μια δημοσιογράφο. Καθώς ακούτε τη

συζήτηση, στον πίνακα που έχετε μπροστά σας, σημειώνετε ✓ στις πληροφορίες

που ταιριάζουν σε κάθε ομιλητή, όπως στο παράδειγμα.

**Προσέξτε:** πρέπει να σημειώσετε συνολικά **δεκατρία (13)** ✓ χωρίς το παράδειγμα.

Ορισμένες πληροφορίες ταιριάζουν και στις δύο περιπτώσεις.

***Παύση 2 δευτερόλεπτα***

Έχετε 30 δευτερόλεπτα για να δείτε τον πίνακα.

ΣΗΜΑ - *[Τέλος των 30 δευτερολέπτων] -* ΣΗΜΑ

**Ακούστε προσεκτικά.**

***Παύση 2 δευτερόλεπτα***

***Μουσική εκπομπής***

**Δημοσιογράφος:** Αγαπητές μας φίλες, αγαπητοί μας φίλοι, καλή σας μέρα. Σήμερα στην εκπομπή μας φιλοξενούμε τους ιδιοκτήτες δύο γνωστών γυμναστηρίων της πόλης μας. Είναι μαζί μας η κυρία Χατζή από το γυμναστήριο «Μέλαθρο» και ο κύριος Γρηγορίου από το γυμναστήριο «Άθληση». Ας ξεκινήσουμε από εσάς, κυρία Χατζή. Πόσα χρόνια λειτουργεί το γυμναστήριό σας;

**κα Χατζή:** Καλημέρα σας! Το γυμναστήριο «Μέλαθρο» λειτουργεί φέτος για πέμπτη χρονιά. Από την πρώτη μέρα λειτουργίας μας βρισκόμαστε στο ισόγειο κατάστημα μιας πολυκατοικίας στο κέντρο της πόλης μας.

**Δημοσιογράφος:** Μάλιστα! Το δικό σας κύριε Γρηγορίου;

**κος Γρηγορίου:** Καλημέρα κι από εμένα! Και το γυμναστήριο «Άθληση» άνοιξε πριν από μια πενταετία. Ήταν, όμως, σε διαφορετικό κτίριο από το σημερινό. Τα τελευταία δύο χρόνια λειτουργούμε σε ένα παλιό αρχοντικό του 1920. Το κτίριο ήταν μια όμορφη μονοκατοικία για πολλά χρόνια.

**Δημοσιογράφος:** Ωραία! Για ποιον λόγο το γυμναστήριό σας ξεχωρίζει από τα άλλα; Κυρία Χατζή;

**κα Χατζή:** Το γυμναστήριο «Μέλαθρο» είναι το μοναδικό στην πόλη που έχει και εξωτερικό χώρο 200 τ.μ για προγράμματα γυμναστικής. Επίσης, οι πελάτες μας απολαμβάνουν μία φορά τον μήνα εντελώς δωρεάν περιποίηση προσώπου και σώματος στον χώρο μας, από ειδικούς συνεργάτες.

**Δημοσιογράφος:** Πολύ ωραία! Κύρε Γρηγορίου;

**κος Γρηγορίου:** Στο γυμναστήριο «Άθληση» οι πελάτες μας χρησιμοποιούν τον πιο σύγχρονο αθλητικό εξοπλισμό σε αίθουσες με θέα στα παλιά αρχοντικά της περιοχής.

**Δημοσιογράφος:** Υπέροχα! Μιλήστε μου για τα προγράμματα του γυμναστηρίου σας, κυρία Χατζή.

**κα Χατζή:** Στο «Μέλαθρο» έχουμε πολλά προγράμματα για όλες τις ηλικίες. Μάλιστα, τα παιδιά μπορούν να ξεκινήσουν κάποιο πρόγραμμα γυμναστικής από 2,5 χρονών. Υπάρχουν και τμήματα όπου γονείς και παιδιά γυμνάζονται παρέα. Οι ενήλικες μπορούν, επίσης, να κάνουν και προσωπική προπόνηση στον χώρο μας με τον γυμναστή που επιλέγουν.

**Δημοσιογράφος:** Τα προγράμματα στο δικό σας γυμναστήριο κύριε Γρηγορίου;

**κος Γρηγορίου:** Στο γυμναστήριο «Άθληση» έχουμε προγράμματα και για παιδιά και για ενήλικες. Τα παιδιά μπορούν να ξεκινήσουν από 5 χρονών σε ειδικές αίθουσες για την ηλικία τους. Οι γονείς τους μπορούν τις ίδιες ώρες να κάνουν γυμναστική στους υπόλοιπους χώρους του γυμναστηρίου. Τα προγράμματα των ενηλίκων γίνονται είτε σε μικρές ομάδες, είτε ατομικά. Αν κάποιος πελάτης θέλει να κάνει μόνος του ένα πρόγραμμα γυμναστικής, του δίνουμε τη δυνατότητα να διαλέξει τον προπονητή που θέλει. Το πρόγραμμα αυτό μπορεί να γίνει όχι μόνο στο γυμναστήριο αλλά και όπου αλλού επιλέξει ο πελάτης μας, για παράδειγμα στο σπίτι του. Εξοπλισμό φέρνουμε εμείς από το γυμναστήριο. Επιπλέον, από πέρυσι οι πελάτες μας μπορούν να συμμετέχουν σε προγράμματα γυμναστικής μέσα από τον υπολογιστή τους.

**Δημοσιογράφος:** Πολύ ωραία! Το «Μέλαθρο», κυρία Χατζή, προσφέρει τέτοιες υπηρεσίες;

**κα Χατζή:** Εμείς προσφέρουμε διάφορες υπηρεσίες αλλά μόνο στις αίθουσες του γυμναστηρίου μας και όχι από απόσταση. Επίσης, οργανώνουμε πάρτι με αθλητικές δραστηριότητες για παιδιά. Πολλά σχολεία επισκέπτονται τον χώρο μας.

**Δημοσιογράφος:** Μάλιστα! Πιστεύετε ότι η γυμναστική από μόνη της είναι αρκετή για να έχουμε ένα γερό και όμορφο σώμα; Κυρία Χατζή;

**κα Χατζή:** Σίγουρα η γυμναστική είναι πολύ σημαντική. Θα πρέπει, όμως, να προσέχουμε πάντα και τι τρώμε. Γι’ αυτό, στο γυμναστήριό μας προσφέρουμε και σχετικά προγράμματα από έμπειρο σύμβουλο διατροφής.

**Δημοσιογράφος:**  Εσείς κύριε Γρηγορίου;

**κος Γρηγορίου:** Για να έχει κάποιος καλή φυσική κατάσταση, καλό είναι να τρέφεται σωστά και υγιεινά. Σε όποιον πελάτη μας θέλει να χάσει κιλά ή να αλλάξει τον τρόπο που τρέφεται δίνουμε δωρεάν συμβουλές αλλά και ένα πρόγραμμα γευμάτων για όλη την εβδομάδα.

**Δημοσιογράφος:** Σας ευχαριστώ πολύ και τους δύο. Καλή συνέχεια και καλή επιτυχία σε ό,τι κάνετε!

**κα Χατζή+ κος Γρηγορίου:** Εμείς ευχαριστούμε!

***Μουσική εκπομπής***

***Παύση 2 δευτερόλεπτα***

Έχετε 2 λεπτά για να κάνετε ό,τι ζητάει η άσκηση.

ΣΗΜΑ - *[Τέλος χρόνου δύο λεπτών]*- ΣΗΜΑ

**Ακούστε άλλη μία φορά.**

***Επαναλαμβάνεται το κείμενο***

***Παύση 2 δευτερόλεπτα***

Έχετε 2 λεπτά για να δείτε ξανά τις απαντήσεις σας.

ΣΗΜΑ - *[Τέλος χρόνου δύο λεπτών]* - ΣΗΜΑ

***Παύση 2 δευτερόλεπτα***

**Τέλος της κατανόησης του προφορικού λόγου.**