***ΚΕΙΜΕΝΟ ΓΙΑ ΤΟ CD***

**ΕΞΕΤΑΣΕΙΣ ΓΙΑ ΤΗΝ ΠΙΣΤΟΠΟΙΗΣΗ ΕΠΑΡΚΕΙΑΣ ΤΗΣ ΕΛΛΗΝΟΜΑΘΕΙΑΣ**

Υπουργείο Παιδείας και Θρησκευμάτων

Κέντρο Ελληνικής Γλώσσας

**ΜΑΙΟΣ** **2023**

**Επίπεδο Γ2**

**Κατανόηση προφορικού λόγου**

Διάρκεια εξέτασης **40** λεπτά

***Παύση 2 δευτερόλεπτα***

***Εκφωνητής/Εκφωνήτρια***

Η εξέταση για την κατανόηση του προφορικού λόγου αρχίζει ΤΩΡΑ.

ΣΗΜΑ

**Ερώτημα 1**

Θα ακούσετε δύο (2) φορές έναν Έλληνα επιστήμονα στις Η.Π.Α. να μιλάει για τα μονοκλωνικά αντισώματα. Επειδή αυτά που ακούτε σας ενδιαφέρουν, κρατάτε σύντομες σημειώσεις (2-5 λέξεις), όπως στο παράδειγμα.

**Προσέξτε:** οι σημειώσεις που πρέπει να κρατήσετε είναι **δέκα (10)** χωρίς το παράδειγμα.

***Παύση 2 δευτερόλεπτα***

Έχετε 40 δευτερόλεπτα για να δείτε τις προτάσεις όπου θα κρατήσετε τις σημειώσεις.

ΣΗΜΑ - [*Τέλος των 40 δευτερολέπτων*] - ΣΗΜΑ

**Ακούστε προσεκτικά.**

***Παύση 2 δευτερόλεπτα***

***[μουσική]***

Σπούδασα στη Φαρμακευτική Σχολή του Αριστοτελείου Πανεπιστημίου Θεσσαλονίκης και, αφού πήρα το πτυχίο μου το 2004, συνέχισα τις μεταπτυχιακές μου σπουδές στη μικροβιολογία και στην ιολογία στην Αμερική - στο πανεπιστήμιο Κολούμπια και στο Πανεπιστήμιο της Νέας Υόρκης. Από το **2011**, εργάζομαι σε μια **μεγάλη** εταιρεία βιοτεχνολογίας, όπου είμαι πλέον **υπεύθυνος** δύο ερευνητικών ομάδων. Η πρώτη ανήκει στο τμήμα Έρευνας Μολυσματικών Ασθενειών, το οποίο έχει ως στόχο την ανάπτυξη **μονοκλωνικών** αντισωμάτων, κυρίως κατά των ιών και βακτηρίων. Η δεύτερη ομάδα ανήκει στο τμήμα που ασχολείται με την ανάπτυξη **νέων** τεχνολογιών για γενετικές θεραπείες.

Μία από τις **μεγαλύτερες** επιτυχίες μας ήταν η αντιμετώπιση του ιού Έμπολα. Το 2014, με αφορμή τη **μεγάλη** επιδημία Έμπολα στη Δυτική Αφρική, ξεκινήσαμε τις έρευνες, για να αναπτύξουμε **αντισώματα** εναντίον του ιού. **Μάλιστα**, ήταν **έτοιμα** για χρήση το 2015, αλλά τα κρούσματα τότε είχαν **ήδη** μειωθεί, οπότε **δεν** είχαμε την ευκαιρία να τα δοκιμάσουμε κλινικά. Λίγο αργότερα, όμως, ξεκίνησε, δυστυχώς, ένα **νέο** κύμα της επιδημίας στη Δημοκρατία του Κονγκό. **Ευτυχώς**, ήμασταν προετοιμασμένοι και τα αντισώματά μας χρησιμοποιήθηκαν σε μια κλινική δοκιμή, σε συνεργασία με τον Παγκόσμιο Οργανισμό Υγείας και **άλλες** οργανώσεις, όπως οι «Γιατροί χωρίς Σύνορα». Έως **τότε**, τα ποσοστά επιβίωσης μετά από τη μόλυνση από τον ιό Έμπολα ήταν **πολύ** χαμηλά, της τάξης του 30%... Όταν, **όμως**, πραγματοποιήθηκαν **κλινικές** δοκιμές σε μολυσμένα άτομα το 2018, διαπιστώθηκε ότι με τη χορήγηση του μείγματος αντισωμάτων το ποσοστό επιβίωσης **υπερδιπλασιάστηκε**! Η θεραπεία **λειτουργούσε**! Τα αποτελέσματα ήταν **εκπληκτικά**! Από τότε, τα αντισώματα χρησιμοποιούνται σε ασθενείς του ιού Έμπολα στην Αφρική, σώζοντας **πολλές** εκατοντάδες ζωές. Μάλιστα, έχουν εγκριθεί **και** από τον Αμερικανικό Οργανισμό Φαρμάκων.

Στις αρχές της πανδημίας του κορωνοϊού, αξιοποιώντας την εμπειρία που είχαμε αποκτήσει από τον ιό Έμπολα, αποφασίσαμε να παρασκευάσουμε ένα **κοκτέιλ** αντισωμάτων. Λόγω της **έκτασης** της πανδημίας σε ολόκληρο τον πλανήτη, προσπαθήσαμε να χρησιμοποιήσουμε **όλες** τις τεχνολογίες που είχαμε στη διάθεσή μας και ξεκινήσαμε τις κλινικές δοκιμές τον Ιούνιο του 2020. Μέσα από αυτές τις κλινικές δοκιμές, μπορέσαμε να αντιληφθούμε **καλύτερα** τους μηχανισμούς του ανοσοποιητικού συστήματος. Αν, παραδείγματος χάρη, κάποιος προσβληθεί από τον κορωνοϊό, το ανοσοποιητικό του σύστημα θα δημιουργήσει αντισώματα **εναντίον** του ιού. Εμείς επιχειρούμε να **μιμηθούμε** αυτή τη λειτουργία και να παράγουμε τα **πλέον** **αποτελεσματικά** μονοκλωνικά αντισώματα, τα οποία, όταν χορηγηθούν σε κάποιον ασθενή, θα **περιορίζουν** τη διασπορά του ιού. Τα αντισώματα **αυτά** είναι **εξαιρετικά** εξειδικευμένα και ελπίζουμε ότι θα δοθεί η άδεια να χορηγούνται σε **ήδη** **νοσούντες**, προκειμένου να μειωθούν τα επίπεδα του ιού στον οργανισμό τους. **Πολύ** σημαντικό, όμως, θα ήταν να χορηγούνται και σε **μη** νοσούντες, **ειδικά** εάν, για **κάποιον** λόγο, πρέπει να **αποφύγουν** τον εμβολιασμό. Τα αντισώματα θα χορηγούνται στον οργανισμό με **ενέσεις**, τις οποίες θα μπορεί να κάνει κάποιος **μόνος** του στο σπίτι, όπως είναι, για παράδειγμα, οι ενέσεις ινσουλίνης. Σε περίπτωση, όμως, που κάποιος χρειαστεί **μεγάλη** ποσότητα αντισωμάτων, η χορήγηση θα πραγματοποιείται σε νοσοκομεία με **ενδοφλέβια** ένεση.

Τα έως **τώρα** αποτελέσματα δείχνουν ότι η χορήγηση των αντισωμάτων, στα πρώιμα στάδια της νόσου, σε άτομα που ανήκουν στις ομάδες **υψηλού** κινδύνου **μειώνει** τις πιθανότητες νοσηλείας και θανάτου κατά περίπου **80%**. Επιπλέον, τα άτομα που ζουν με κάποιον που **ήδη** νοσεί δικαιούνται **προληπτική** χορήγηση αντισωμάτων, η οποία **μειώνει** τις πιθανότητες μόλυνσής τους κατά περίπου **90%**. Τα αντισώματα **αυτά** ουσιαστικά **εμποδίζουν** τον ιό, αποτρέποντας την είσοδό του στα κύτταρα, και **σταματούν** τον πολλαπλασιασμό του.

**Δυστυχώς**, η **ραγδαία** εξάπλωση της πανδημίας ενίσχυσε τη ζήτηση για αντισώματα, η οποία κατέληξε να είναι **πολύ μεγαλύτερη** από την παραγωγή, παρόλο που **τόσο** εμείς **όσο** και οι συνεργάτες μας **συνεχώς** την αυξάνουμε. **Ωστόσο**, η παραγωγή **συνδυασμών** μονοκλωνικών αντισωμάτων **δεν** μπορεί να είναι μαζική, διότι αποτελεί μια **περίπλοκη** διαδικασία.

Πολλοί υποστηρίζουν ότι οι εταιρείες που έχουν κατοχυρώσει **νομικά** τις μεθόδους παραγωγής αντισωμάτων είναι **ελάχιστες**, με αποτέλεσμα η παραγωγή να είναι **περιορισμένη**. Ωστόσο, ακόμη κι αν αποκτήσουν την κατάλληλη τεχνογνωσία **περισσότερες εταιρείες** και τους **χορηγηθεί** το δικαίωμα να παράγουν αντισώματα, θα χρειαστούν **πολλά** χρόνια για τη δημιουργία των κατάλληλων υποδομών.

Τα τελευταία χρόνια, ο κλάδος της φαρμακοβιομηχανίας, με την παραγωγή φαρμάκων και εμβολίων, απέδειξε **περίτρανα** πως **έχει** τη δυνατότητα να συνδράμει στο παγκόσμιο πρόβλημα της πανδημίας, και σε **ελάχιστο** χρόνο κατάφερε να προσφέρει δραστικές λύσεις.

Πιστεύω ότι οι συνεργάτες μου κι εγώ έχουμε **ήδη** καταφέρει πολλά. Δεν σκοπεύουμε, όμως, να σταματήσουμε **εδώ**! Στόχος μας είναι να συμβάλουμε κι **εμείς** στον τομέα της γνώσης και της ανάπτυξης τεχνολογιών και νέων φαρμάκων, ώστε να μπορέσουμε να βοηθήσουμε **όσο το δυνατόν περισσότερους** ασθενείς.

***[μουσική]***

***Παύση 2 δευτερόλεπτα***

Έχετε 2 λεπτά για να κάνετε ό, τι ζητάει η άσκηση.

ΣΗΜΑ - [*Τέλος χρόνου δύο λεπτών*] - ΣΗΜΑ

**Ακούστε άλλη μία φορά.**

**Επαναλαμβάνεται το κείμενο**

***Παύση 2 δευτερόλεπτα***

Έχετε 2 λεπτά για να δείτε ξανά τις απαντήσεις σας.

ΣΗΜΑ - [*Τέλος χρόνου δύο λεπτών*] - ΣΗΜΑ

***Παύση 2 δευτερόλεπτα***

**Εκφωνητής/Eκφωνήτρια**

**Ερώτημα 2**

Θα ακούσετε δύο (2) φορές τρεις ειδικούς να μιλούν για το θέμα της ηλεκτροκίνησης. Η εκπομπή σάς ενδιαφέρει πολύ. Καθώς ακούτε, σημειώνετε με ✓ σε καθένα από τα ερωτήματα που έχετε μπροστά σας την απάντηση που θεωρείτε ότι είναι σωστή (α, β, γ ή δ), όπως στο παράδειγμα.

**Προσέξτε:** υπάρχει μόνο μία (1) σωστή απάντηση για κάθε ερώτημα.

***Παύση 2 δευτερόλεπτα***

Έχετε 40 δευτερόλεπτα για να δείτε τα ερωτήματα.

ΣΗΜΑ - [*Τέλος των 40 δευτερολέπτων*] – ΣΗΜΑ

**Ακούστε προσεκτικά.**

***Παύση 2 δευτερόλεπτα***

***[Σήμα ραδιοφωνικής εκπομπής]***

**Δημοσιογράφος:** **Καλησπέρα** σας, κυρίες και κύριοι. Στη **σημερινή** μας εκπομπή, θα μιλήσουμε για ένα θέμα που αφορά την παγκόσμια βιομηχανία αυτοκινήτων, η οποία περνά **πλέον** με **γρήγορους** ρυθμούς σε μια **νέα** εποχή – **αυτή των ηλεκτροκίνητων οχημάτων**. Μαζί μας σήμερα είναι τρεις μηχανολόγοι μηχανικοί: ο κύριος Γιαβρόγλου, βασικός ομιλητής στο πρόσφατο Διεθνές Συνέδριο για την Ηλεκτροκίνηση, η κυρία Μιχαλουδάκη, ειδική ερευνήτρια σε θέματα δικτύων και υποδομών ηλεκτρικής φόρτισης, και η κυρία Τζήκα, η οποία έχει ασχοληθεί εκτεταμένα με το θέμα της λειτουργικότητας και ασφάλειας σε πραγματικές συνθήκες. Κύριε Γιαβρόγλου, ας ξεκινήσουμε με **εσάς**. **Πολλά** έχουν ειπωθεί τα τελευταία χρόνια για το θέμα της ηλεκτροκίνησης, όμως οι καταναλωτές φαίνονται ακόμη **αρκετά** διστακτικοί ως προς την αγορά **τέτοιου** είδους οχημάτων. Θεωρείτε δικαιολογημένη αυτήν την στάση του αγοραστικού κοινού;

**Κύριος Γιαβρόγλου:** Να σας πω… Το θέμα της ηλεκτροκίνησης, όπως έχετε καταλάβει, έχει μπει **πλέον για τα καλά** στη ζωή μας κι έχουν **ήδη** αρχίσει να καταφθάνουν ηλεκτροκίνητα αυτοκίνητα στην αγορά. **Προσωπικά**, είμαι **κάτοχος** ενός τέτοιου αυτοκινήτου. Ωστόσο, έχω παρατηρήσει ένα **πολύ** έντονο φαινόμενο: την **επιφυλακτικότητα** του κόσμου απέναντι στη νέα τεχνολογία, κάτι που συνέβαινε κατά το παρελθόν, αλλά εξακολουθεί να συμβαίνει **και σήμερα στον ίδιο βαθμό**. Θυμάμαι, όταν πρωτοεμφανίστηκαν στο εμπόριο τα κινητά τηλέφωνα, αρκετοί τα αντιμετώπισαν με μεγάλη δυσπιστία που ήταν σε **μεγάλο** βαθμό αδικαιολόγητη… Τα θεωρούσαν **περιττά**! Παρόμοια ήταν και η στάση απέναντι στα ηλεκτρικά παράθυρα στα αυτοκίνητα, τα οποία, όταν πρωτοβγήκαν, πολλοί ισχυρίζονταν ότι θα χαλούσαν γρήγορα. Γενικώς, επικρατούσε η αντίληψη ότι, με την εισαγωγή τέτοιων τεχνολογιών, οι εταιρείες αποσκοπούσαν **μόνο** σε υψηλότερα κέρδη, χωρίς **ουσιαστικό** όφελος για τον καταναλωτή.

Το ίδιο συμβαίνει και **σήμερα** με τα ηλεκτρικά αυτοκίνητα. Πολλοί ισχυρίζονται ότι είναι απλώς μια **φούσκα** των εταιρειών που θα ξεφουσκώσει και δεν υπάρχει λόγος να επενδύσει κάποιος σε αυτά, κάτι που δεν ισχύει, και θα το διευκρινίσουμε στη συνέχεια. Παρά το γεγονός λοιπόν, ότι καθημερινά διεξάγονται **πολλές** δοκιμές στον τομέα της ηλεκτροκίνησης από **έμπειρους** επιστήμονες και μηχανικούς, υπάρχουν, **δυστυχώς**, αρκετοί που έχουν **αρνητική** άποψη για την ηλεκτροκίνηση και **μάλιστα** την εκφράζουν με απλοϊκό τρόπο. Το **βασικό** τους επιχείρημα είναι ότι ένα ηλεκτροκινούμενο όχημα καταναλώνει κάποιες κιλοβατώρες, για την παραγωγή των οποίων έχει καεί κάποιο ορυκτό καύσιμο. Οπότε **και** εσύ που οδηγείς το ηλεκτροκινούμενο όχημα βλάπτεις το περιβάλλον, **και** εγώ βλάπτω το περιβάλλον, επειδή έχω ένα αυτοκίνητο που διαθέτει κινητήρα εσωτερικής καύσης. Όμως, **αυτό** δεν ισχύει και θα το **αποσαφηνίσω**! Η ενέργεια που παίρνω **εγώ** που φορτίζω το αυτοκίνητό μου δεν αποτελεί **αποκλειστικά** προϊόν καύσης ορυκτού καυσίμου. Αυτή τη στιγμή στην Ελλάδα, το **ένα τρίτο** της ηλεκτρικής ενέργειας προέρχεται από **ανανεώσιμες πηγές**, όπως η ηλιακή, η αιολική και η υδροηλεκτρική ενέργεια που δεν προκαλούν εκπομπές βλαβερών για την ατμόσφαιρα ουσιών. Μάλιστα, προβλέπεται από τους ειδικούς ότι το 2025 το **50%** της παραγόμενης ηλεκτρικής ενέργειας στην Ελλάδα θα προέρχεται από ανανεώσιμες πηγές. **Ήδη** στη Νορβηγία και στην Ισλανδία έχει σημειωθεί **μεγάλη** πρόοδος, καθώς το ποσοστό αυτό έχει φτάσει **κιόλας** στο 70%. Γενικότερα, υπολογίζεται ότι το 2050 **όλη** η παραγόμενη ηλεκτρική ενέργεια **παγκοσμίως** θα προέρχεται από ανανεώσιμες πηγές ενέργειας.

**Δημοσιογράφος: Πολύ** αισιόδοξο αυτό και μακάρι να συμβεί **πραγματικά**! Ας περάσουμε, όμως, σε εσάς, κυρία Μιχαλουδάκη, που πραγματοποιείτε έρευνα στους τομείς των δικτύων και των υποδομών ηλεκτρικής φόρτισης. Ποια είναι η άποψή σας για τις δυνατότητες που δίνει η χρήση **μπαταριών** σε σχέση με τα καύσιμα;

**Κυρία Μιχαλουδάκη:** Κοιτάξτε… Ένα θέμα που πρέπει να λάβουμε **σοβαρά** υπόψη μας είναι ότι τα ηλεκτρικά αυτοκίνητα μπορούν να **ανακτήσουν** ηλεκτρική ισχύ. Δηλαδή, **κάθε φορά** που εγώ πατάω φρένο και επιβραδύνω, **φορτίζω** τις μπαταρίες μετατρέποντας την κινητική ενέργεια σε ηλεκτρική. Με **άλλα** λόγια, ο κινητήρας ενός ηλεκτροκίνητου οχήματος λειτουργεί **σαν να είναι γεννήτρια**. **Οπότε** υπολογίστε ότι το **10 με 20%** της ενέργειας του αυτοκινήτου μου προήλθε από φρεναρίσματα, κάτι που είναι **πολύ σημαντικό** και δεν μπορεί να το κάνει ένα συμβατικό αυτοκίνητο, ας πούμε. Θυμάμαι ότι, όταν κατέβηκα κάποια στιγμή μια πλαγιά με το ηλεκτροκινούμενο αυτοκίνητό μου, η μπαταρία μου ανέβηκε από **72% στο 74%**, δηλαδή ανέβηκε 2%, **μόνο** από την κάθοδο.

**Δημοσιογράφος: Πολύ** ενδιαφέρον! Δεν γνώριζα ότι μπορεί να γίνει και με **αυτόν** τον τρόπο η φόρτιση της μπαταρίας.

**Κυρία Μιχαλουδάκη:** Και όχι **μόνον** αυτό! Σύμφωνα με μια **σημαντική** έρευνα, μία **ακόμα** θετική πλευρά της χρήσης ηλεκτροκίνητων οχημάτων αφορά το θέμα της μεταφοράς του καυσίμου από το σημείο όπου παράγεται στο σημείο κατανάλωσης. Δηλαδή, η βενζίνη που χρησιμοποιεί ο ιδιοκτήτης ενός συμβατικού οχήματος **από κάπου** μεταφέρθηκε, **είτε** με πλοίο **είτε** με βυτιοφόρο, **είτε** με άλλο μέσο. **Αντίθετα**, η ηλεκτρική ενέργεια έχει το πλεονέκτημα να μεταφέρεται **πάρα πολύ εύκολα** μέσω **καλωδίων**. Δεν χρειάζεται, δηλαδή, αυτή η **χρονοβόρα** μεταφορά. Και **μετά**, τίθενται **κι άλλα** θέματα, όπως **αυτό** της ηχορύπανσης. Τα ηλεκτρικά αυτοκίνητα, δεν παράγουν **καθόλου** ηχορύπανση – είναι **εντελώς** αθόρυβα!

Σε **γενικές** γραμμές, το ηλεκτρικό αυτοκίνητο **αξίζει** ως προς τη χρήση. Υπάρχει, όμως, ένα **μικρό** μειονέκτημα αυτή τη στιγμή: η κατασκευή των μπαταριών απαιτεί **μεγάλη** ποσότητα ενέργειας. Όμως, οι μπαταρίες αποτελούν μια **ταχύτατα** εξελισσόμενη τεχνολογία. Οι ειδικοί υποστηρίζουν ότι στο **μέλλον** δε θα υπάρχουν αυτά τα προβλήματα, καθώς διεξάγεται **ήδη** σημαντική έρευνα **και** στον τομέα της αυτονομίας **και** της παραγωγής αλλά **και** στον τομέα της ανακύκλωσης.

Είναι **γεγονός** ότι στον τομέα της ανάπτυξης και της βελτίωσης της μπαταρίας έχουν **ήδη** δαπανηθεί **πολύ** μεγάλα κεφάλαια και αυτό δεν έχει γίνει **μόνο** με αφορμή το ηλεκτροκίνητο αυτοκίνητο. Ο **στόχος** αυτής της επένδυσης είναι **γενικότερα** η αποθήκευση ενέργειας από ανανεώσιμες πηγές. Όπως γνωρίζετε, οι **διαθέσιμες** πηγές ορυκτών καυσίμων σταδιακά μειώνονται. Για τον λόγο αυτό, επενδύονται **διαρκώς** οικονομικοί πόροι και αξιοποιείται ανθρώπινο δυναμικό, ώστε να γίνει **πιο εύκολη** η αποθήκευση ενέργειας που προέρχεται από ανανεώσιμες πηγές. Αυτή η ενέργεια, προφανώς, θα μπορεί να χρησιμοποιηθεί στη συνέχεια **και** στα αυτοκίνητα.

**Δημοσιογράφος:** Μάλιστα… Επομένως, η τεχνολογία της μπαταρίας των ηλεκτρικών αυτοκινήτων εξελίσσεται διαρκώς…. Κυρία Μιχαλουδάκη, σε σχέση με το θέμα της **αυτονομίας** τώρα… Ήθελα να σας ρωτήσω… **Πού** βρισκόμαστε σε επίπεδο εγκαταστάσεων **εδώ** στην Ελλάδα; Δηλαδή, αν **εγώ** αγοράσω ένα ηλεκτρικό αυτοκίνητο και θελήσω να πάω ένα ταξίδι, θα **μπορέσω** να το φορτίσω; Θα **βρω** εύκολα κάποιο σημείο φόρτισης; Γιατί νομίζω ότι **και** αυτό είναι ένα **πολύ** βασικό θέμα...

**Κυρία Μιχαλουδάκη: Πολύ** καλή ερώτηση! Καταρχάς, πρέπει να διευκρινίσω ότι υπάρχουν **δύο** είδη ρεύματος: το **εναλλασσόμενο** και το **συνεχές**. Το ρεύμα που φτάνει στα σπίτια μας είναι εναλλασσόμενο. Το ρεύμα αυτό **μπορεί** να χρησιμοποιηθεί για τη φόρτιση των ηλεκτρικών αυτοκινήτων, αλλά το **πρόβλημα** είναι ότι **αυτή** η διαδικασία φόρτισης είναι **πάρα** πολύ αργή! Για να καταλάβετε, χρειάζονται **έξι** ώρες περίπου μέχρι να φορτιστεί η μπαταρία του αυτοκινήτου! Αυτά αφορούν, βέβαια, το **οικιακό** εναλλασσόμενο ρεύμα.

Υπάρχει, όμως, και το **συνεχές** ρεύμα, που διατίθεται **μόνο** σε ειδικούς σταθμούς φόρτισης. Το **συνεχές** ρεύμα μπορεί να φορτίσει ένα αυτοκίνητο με **πολύ** μεγαλύτερη ταχύτητα, μέσα σε **μία** ώρα ή και **λιγότερο**! Μιλάμε για **τεράστια** ισχύ, που δεν μπορείτε **καν** να φανταστείτε. Δυστυχώς, προς το παρόν δεν υπάρχουν πολλοί σταθμοί φόρτισης. Αναμένεται, όμως, να αυξηθούν, γιατί είναι **πολύ** εύκολη η εγκατάστασή τους, καθώς το **μόνο** που χρειάζονται είναι σύνδεση με το δίκτυο παροχής ηλεκτρικού ρεύματος.

**Δημοσιογράφος**: Όντως, κυρία Μιχαλουδάκη, ακούγεται **πολύ** απλό! Θα συνεχίσουμε, όμως, με **εσάς** τώρα, κυρία Τζήκα… Αναλύστε μας λιγάκι το ζήτημα της αυτόνομης οδήγησης, στο οποίο, όπως διαβάζω, έχει σημειωθεί **πολύ μεγάλη** πρόοδος.

**Κυρία Τζήκα: Πράγματι**, αυτός είναι ένας τομέας που θα λύσει ένα από τα **βασικότερα** προβλήματα παγκοσμίως – εκείνο των **τροχαίων** δυστυχημάτων. Μόνο και μόνο για **αυτόν** τον λόγο, αξίζει να επενδυθούν **περισσότερα** χρήματα στη βελτίωση αυτών των τεχνολογιών. Ευελπιστούμε ότι στο μέλλον θα υπάρχει ένας **πολύ** μεγάλος αριθμός οχημάτων που θα είναι **εντελώς** αυτόνομα, επομένως θα μιλάμε για οχήματα, στα οποία **δεν** θα εμπλέκεται ο ανθρώπινος παράγοντας. Έτσι, τα αυτοκινητιστικά δυστυχήματα θα μειωθούν εκ των πραγμάτων. Επιπλέον, έχει **ήδη** διαπιστωθεί ότι τα αυτοκίνητα αυτά θα μπορούν να **προβλέπουν** τα **πιθανά** λάθη ενός οδηγού και, κατά συνέπεια, θα **αποφεύγονται** δυστυχήματα που οφείλονται στα λάθη αυτά. Αυτό που θέλουμε **δεν** είναι απαραίτητα να γίνουν αυτά τα αυτοκίνητα **τέλεια**, θέλουμε απλά να γίνουν **καλύτερα** από εμάς. Και μέχρι στιγμής φαίνεται ότι **είναι** καλύτερα από εμάς στην οδήγηση.

Πολλοί με ρωτούν αν τα ηλεκτρικά αυτοκίνητα μπορούν να κινηθούν **μόνα** τους. **Αυτή** είναι μια εύλογη ερώτηση. Ακούστε… Εμείς, την αυτόματη οδήγηση την έχουμε κατηγοριοποιήσει σε **έξι** επίπεδα, από το **μηδέν** μέχρι το **πέντε**. Το επίπεδο 0 σημαίνει ότι το αυτοκίνητο **δεν** διαθέτει **τίποτα** σχετικό με αυτόνομη οδήγηση. Το επίπεδο 1 σημαίνει ότι το αυτοκίνητο παρεμβαίνει στο γκάζι και στο φρένο, **χωρίς** όμως να έχει εμπλοκή στο τιμόνι. Στο επίπεδο 2, το αυτοκίνητο **μπορεί** να εμπλακεί στο τιμόνι, αλλά σε **πολύ** συγκεκριμένες καταστάσεις… Στο επίπεδο 3, **λίγο** περισσότερο και στο 4 **ακόμη** πιο πολύ. Τέλος, στο επίπεδο 5, το τιμόνι είναι **εντελώς** προαιρετικό. Μπορείς, δηλαδή, αν θέλεις, να καθίσεις στη θέση του συνοδηγού, να διαβάσεις, και το αυτοκίνητο θα κυκλοφορήσει **μόνο** του, **ανεξάρτητα** από τις συνθήκες. Φυσικά, δεν διατίθενται ακόμα αυτοκίνητα που να διαθέτουν **όλα** τα επίπεδα αυτόνομης οδήγησης. Τα ηλεκτρικά αυτοκίνητα που πωλούνται από τους κατασκευαστές **αυτή** τη στιγμή διαθέτουν το επίπεδο **1**. Αν όμως, αγοράσεις την **προηγμένη** έκδοσή τους, μπορούν να φτάσουν **μέχρι το επίπεδο 2**.

**Δημοσιογράφος:** Μας έχετε λύσει **πάρα** πολλές απορίες! Στο σημείο αυτό, όμως, πρέπει να κάνουμε ένα σύντομο διάλειμμα για διαφημιστικά μηνύματα. Αγαπητοί ακροατές, μείνετε μαζί μας!

***[Σήμα ραδιοφωνικής εκπομπής]***

***Παύση 2 δευτερόλεπτα***

Έχετε 2 λεπτά για να κάνετε ό,τι ζητάει η άσκηση.

ΣΗΜΑ - [*Τέλος χρόνου δύο λεπτών*]- ΣΗΜΑ

**Ακούστε άλλη μία φορά.**

**Επαναλαμβάνεται το κείμενο**

***Παύση 2 δευτερόλεπτα***

Έχετε 2 λεπτά για να δείτε ξανά τις απαντήσεις σας.

ΣΗΜΑ - [*Τέλος δύο λεπτών*] – ΣΗΜΑ

***Παύση 2 δευτερόλεπτα***

**Τέλος της κατανόησης του προφορικού λόγου**