***ΚΕΙΜΕΝΟ ΓΙΑ ΤΟ CD***

**ΕΞΕΤΑΣΕΙΣ ΓΙΑ ΤΗΝ ΠΙΣΤΟΠΟΙΗΣΗ ΕΠΑΡΚΕΙΑΣ ΤΗΣ ΕΛΛΗΝΟΜΑΘΕΙΑΣ**

Υπουργείο Παιδείας και Θρησκευμάτων

Κέντρο Ελληνικής Γλώσσας

**Μάιος 2023**

**Επίπεδο B2**

**Κατανόηση προφορικού λόγου**

Διάρκεια εξέτασης **30 λεπτά**

***Παύση 2 δευτερόλεπτα***

***Εκφωνητής/Εκφωνήτρια***

*(ο ρυθμός ανάγνωσης κανονικός)*

Η εξέταση για την κατανόηση του προφορικού λόγου αρχίζει ΤΩΡΑ.

ΣΗΜΑ

**Ερώτημα 1**

Θα ακούσετε δύο (2) φορές μια γεωπόνο, τη Δήμητρα Τσακίρη, να μιλάει για το επάγγελμά της. Επειδή αυτά που λέει σας ενδιαφέρουν, κρατάτε σύντομες σημειώσεις (1-4 λέξεις), όπως στο παράδειγμα.

**Προσέξτε**: οι σημειώσεις που πρέπει να κρατήσετε είναι **δέκα (10)** χωρίς το παράδειγμα.

***Παύση 2 δευτερόλεπτα***

Έχετε 40 δευτερόλεπτα για να δείτε τις προτάσεις όπου θα κρατήσετε τις σημειώσεις.

*ΣΗΜΑ –[Τέλος των 40 δευτερολέπτων] – ΣΗΜΑ*

**Ακούστε προσεκτικά.**

***Παύση 2 δευτερόλεπτα***

*[μουσική]*

Ονομάζομαι Δήμητρα Τσακίρη και είμαι αγρότισσα. Το 1999 ξεκίνησα τις σπουδές μου στη Γεωπονία. Στο **τρίτο** έτος της σχολής επισκέφθηκα με τους συμφοιτητές μου ένα **θερμοκήπιο**. Μόλις τα πόδια μου πάτησαν στο χώμα, συνειδητοποίησα ότι **μόνο αυτό** ήθελα να κάνω στη ζωή μου: να ασχοληθώ με την καλλιέργεια, και μάλιστα **τη βιολογική.** Αν με ρωτήσετε γιατί και πώς, **δεν ξέρω** να σας πω. **Απλώς συνέβη**!

Οικογενειακή παράδοση στην αγροτική παραγωγή **δεν υπήρχε**. Ο πατέρας μου ήταν υπάλληλος και η μητέρα μου νοικοκυρά. Είχαν, βέβαια, κάποια χωράφια, αλλά **δεν** τα καλλιεργούσαν.

Όταν πήρα το πτυχίο μου, επέστρεψα **γεωπόνος** πια, στο χωριό μου, κοντά στο Ναύπλιο. **Αμέσως** ανακοίνωσα σε συγγενείς και φίλους την απόφασή μου να ασχοληθώ αποκλειστικά με τη βιολογική καλλιέργεια. Οι αντιδράσεις, όμως, δεν ήταν τόσο θετικές. Σχεδόν όλοι **διαφωνούσαν** μαζί μου! Μόνο **η μητέρα μου** με στήριξε και με ενθάρρυνε. **Έτσι** ξεκίνησα...

Το 2004, άρχισε για μένα η όμορφη περιπέτεια της βιοκαλλιέργειας. Είχα ένα θερμοκήπιο σύγχρονης τεχνολογίας αλλά **πολύ μικρό**, μόλις **300 τετραγωνικά μέτρα**! Τώρα πια, όμως, διαχειρίζομαι **120** στρέμματα γης! Η έκταση αυτή βρίσκεται στον τόπο μου, την Αργολίδα, **σε χαμηλό υψόμετρο**. Εκεί παράγω πορτοκάλια, μανταρίνια, λεμόνια και βγάζω το δικό μου βιολογικό λάδι. Η αδυναμία μου, όμως, είναι **τα λαχανικά**! Καλλιεργώ ντομάτες, πατάτες, κολοκύθες... Κάθε χρόνο προσθέτω στις καλλιέργειές μου κι ένα **καινούργιο** προϊόν. Για παράδειγμα, πριν από λίγα χρόνια είχα την πρώτη σοδειά από μια **σπάνια** κολοκύθα με **πολύ** γλυκιά γεύση! Τον σπόρο τον είχε φέρει μια φίλη μου από την Αγγλία. Οργανώνω **μόνη μου** **όλες** τις αγροτικές εργασίες και πουλώ τα προϊόντα μου σε λαϊκές αγορές. Πρόσφατα, μάλιστα, ξεκίνησα να φτιάχνω και **μαρμελάδες**, στο εργαστήριό μου στην Κορινθία.

Βασικός μου στόχος είναι η υψηλή ποιότητα των προϊόντων μου. Το άφθονονερό της περιοχής βοηθάει **πολύ** σ’ αυτό! Επιπλέον, προσπαθώ να διατηρώ **σπάνιες** ποικιλίες σπόρων και να **μην παίρνω** έτοιμους από την αγορά. Τα περισσότερα προϊόντα μου γεννιούνται από **τους σπόρους αυτούς**. Μάλιστα, το 2018, πήρα και το βραβείο **βιοκαλλιέργειας** από γνωστό περιοδικό μαγειρικής!

Αισθάνομαι **πολύ περήφανη** που κατάφερα **όχι μόνο** να επιβιώσω αλλά και να **διακριθώ,** σε έναν χώρο όπου παραδοσιακά απασχολούνται **άντρες**. Στην αρχή, κάποιοι συνάδελφοι, αλλά και πελάτες μου, με αντιμετώπισαν με **μεγάλη προκατάληψη**. **Μόλις όμως** δοκίμαζαν τα προϊόντα μου, τους κέρδιζαν με την ποιότητά τους. **Μάλιστα**, έχω βοηθήσει και **πολλούς συναδέλφους**… Επειδή είμαι γεωπόνος και γνωρίζω κάποια πράγματα καλύτερα, θέλω **να μοιράζομαι** τις γνώσεις μου. **Έτσι** κέρδισα την εμπιστοσύνη τους! Γι’ αυτό και το 2013 έγινα Πρόεδρος του Συλλόγου Βιοκαλλιεργητών Λαϊκών Αγορών Αττικής!

Είναι αλήθεια ότι **δεν έχουν μπει** πολλές γυναίκες στον αγροτικό τομέα τα τελευταία χρόνια… Όσες το έχουν κάνει **όμως**, ασχολούνται με τις καλλιέργειες δείχνοντας **ιδιαίτερη** υπευθυνότητα! Εγώ **πάντως**, σε μια νέα γυναίκα που θα ήθελε να ασχοληθεί με τον τομέα αυτό, θα πρότεινα να το κάνει! Να μην αποθαρρυνθεί από **κανέναν** κι **από τίποτα**! Αν πιστεύει στον εαυτό της και στις δυνάμεις της, θα τα καταφέρει. Φτάνει να έχει υπομονή... Και να μην απογοητεύεται κάθε φορά που αντιμετωπίζει δυσκολίες. Για παράδειγμα, λίγα χρόνια πριν, χάθηκε **ολόκληρη η σοδειά μου** και μαζί της τρεις μήνες **σκληρής δουλειάς**, εξαιτίας μιας καταιγίδας. Όμως, **δεν απογοητεύτηκα**! Αυτά **συμβαίνουν** στη δουλειά μας! Εξάλλου, η φύση σού μαθαίνει να παρατηρείς και να περιμένεις. Σου διδάσκει την υπομονή και την ταπεινότητα…

*[μουσική]*

***Παύση 2 δευτερόλεπτα***

Έχετε 2 λεπτά για να κάνετε ό,τι ζητάει η άσκηση

*ΣΗΜΑ – [Τέλος χρόνου δύο λεπτών] – ΣΗΜΑ*

**Ακούστε άλλη μία φορά.**

***Επαναλαμβάνεται το κείμενο***

***Παύση 2 δευτερόλεπτα***

Έχετε 2 λεπτά για να δείτε ξανά τις απαντήσεις σας.

*ΣΗΜΑ - [Τέλος χρόνου δύο λεπτών] – ΣΗΜΑ*

***Παύση 2 δευτερόλεπτα***

**Ερώτημα 2**

Θα ακούσετε δύο (2) φορές μια συνέντευξη σε μια ραδιοφωνική εκπομπή. Δύο παίκτες ενός μουσικού διαγωνισμού μιλούν με μια δημοσιογράφο. Καθώς ακούτε τη συζήτηση, στον πίνακα που έχετε μπροστά σας, σημειώνετε **√** στις πληροφορίες που ταιριάζουν σε κάθε παίκτη/παίκτρια, όπως το παράδειγμα.

**Προσέξτε:** πρέπει να σημειώσετε συνολικά **δέκα (10) √** χωρίς το παράδειγμα. Ορισμένες πληροφορίες ταιριάζουν και στις δύο περιπτώσεις.

***Παύση 2 δευτερόλεπτα***

Έχετε 40 δευτερόλεπτα για να δείτε τον πίνακα.

*ΣΗΜΑ – [Τέλος των 40 δευτερολέπτων] – ΣΗΜΑ*

**Ακούστε προσεκτικά.**

***Παύση 2 δευτερόλεπτα***

*[μουσική]*

**Δημοσιογράφος:** Αγαπητοί ακροατές, καλησπέρα σας! Σήμερα φιλοξενούμε στην εκπομπή μας δύο **νέους** ταλαντούχους τραγουδιστές, **τον Γιάννη και την Αλεξάνδρα**, που συμμετείχαν στον γνωστό μουσικό διαγωνισμό **«Η Ευκαιρία».** Καλησπέρα και στους δυο σας!

**Γιάννης**, **Αλεξάνδρα**: Καλησπέρα σας!

**Δημοσιογράφος**: Λοιπόν, σας παρακολούθησα στον τελικό του διαγωνισμού και νομίζω πως τραγουδάτε **και** οι δύο **εξαιρετικά**! Πείτε μου, όταν ξεκινούσε ο διαγωνισμός, πιστεύατε ότι θα καταφέρνατε να φτάσετε στον τελικό;

**Γιάννης:** Εγώ, για να πω την αλήθεια, **δεν το περίμενα**! Δεν είδατε την έκφρασή μου, μόλις άκουσα **τα αποτελέσματα;**

**Δημοσιογράφος**: Ναι, πράγματι, **το θυμάμαι**! Εσύ το πίστευες, Αλεξάνδρα;

**Αλεξάνδρα**: Για να είμαι ειλικρινής, εγώ **το πίστευα**! Είχα **μεγάλη** εμπιστοσύνη στις δυνατότητές μου! Ωστόσο, είχα **πολύ** άξιους αντιπάλους, που σίγουρα έκαναν **πιο δύσκολη** τη νίκη μου.

**Δημοσιογράφος:** Πράγματι, ο ανταγωνισμός ήταν μεγάλος! Αλήθεια, πώς πήρατε την απόφαση να δηλώσετε συμμετοχή στον διαγωνισμό; Πες μας, Γιάννη…

**Γιάννης**: Λοιπόν, για να πω την αλήθεια, η απόφαση **δεν ήταν** δική μου. Μια φίλη μου έστειλε στους υπεύθυνους του διαγωνισμού ένα βίντεο με κάποια τραγούδια μου. Την επόμενη μέρα, μού τηλεφώνησαν και μου ζήτησαν να δηλώσω συμμετοχή. Το έκανα **αμέσω**ς, γιατί το είδα σαν μια **μεγάλη** ευκαιρία!

**Δημοσιογράφος:** Εσύ, Αλεξάνδρα;

**Αλεξάνδρα: Ούτε** εγώ δήλωσα μόνη μου συμμετοχή! Οι υπεύθυνοι **του διαγωνισμού** μού το πρότειναν. Με είχαν δει σε κάποια βίντεο να τραγουδάω και επικοινώνησαν **εκείνοι** μαζί μου. Εγώ δέχτηκα να συναντηθούμε για να συζητήσουμε, αλλά η αλήθεια είναι ότι στη συνάντηση αυτή ήμουν **αρκετά** φοβισμένη…

**Δημοσιογράφος:** Για ποιον λόγο;

**Αλεξάνδρα**: Φοβόμουν **πολύ** τις εμφανίσεις στην τηλεόραση, γιατί πίστευα ότι θα ήμουν **αγχωμένη**. Οι υπεύθυνοι της παραγωγής, όμως, με καθησύχασαν κι έτσι, δέχτηκα… Τελικά, κατάλαβα ότι φοβόμουν χωρίς λόγο.

**Δημοσιογράφος:** Πάντως, οι κριτές και το κοινό **ενθουσιάστηκαν** με τις φωνές σας και την παρουσία σας στη σκηνή και σας έφεραν **στον τελικό**! Εσύ, Γιάννη, πώς αισθανόσουν, όταν ήξερες ότι σε βλέπουν συγγενείς και φίλοι στην τηλεόραση;

**Γιάννης**: Για να πω την αλήθεια, εγώ **δεν είχα** πρόβλημα που με έβλεπαν τόσοι άνθρωποι στην τηλεόραση! Ένιωθα **αρκετά** άνετα!

**Δημοσιογράφος:** Νομίζω ότι οι θεατές το καταλάβαιναν αυτό. Εσένα, Αλεξάνδρα, στον τελικό του διαγωνισμού, το κοινό σε έφερε **στη δεύτερη θέση!** Πόσο σε επηρέασε αυτό;

**Αλεξάνδρα:** Για να είμαι ειλικρινής, δεν με επηρέασε ιδιαίτερα… Απλά, ο διαγωνισμός μού έδωσε τη δυνατότητα να γίνω γνωστή και να δείξω **σε περισσότερο κόσμο** τη δουλειά μου. **Αυτός** ήταν ο κύριος στόχος μου, όταν αποφάσισα αρχικά να πάρω μέρος.

**Δημοσιογράφος:** Εσύ, Γιάννη, είχες τέτοιες φιλοδοξίες;

**Γιάννης:** Για να πω την αλήθεια, όχι. Εξάλλου, δεν έχω ασχοληθεί ακόμα επαγγελματικά με τον χώρο του τραγουδιού.

**Δημοσιογράφος:** Κατάλαβα… Θα ήθελα τώρα να μου πείτε πότε ξεκινήσατε να ασχολείστε με τη μουσική.

**Γιάννης:** Εγώ τραγουδούσα από μικρός, και γύρω στα εννιά ξεκίνησα να παίζω κιθάρα μόνος μου **στο σπίτι**. Οι γονείς μου, που είναι και οι δύο ηθοποιοί, επέμεναν ότι έπρεπε να κάνω μαθήματα μουσικής **με δάσκαλο,** όμως εγώ δεν ήθελα. Όσο πήγαινα στο σχολείο, η μουσική ήταν απλώς **ένα χόμπι** για μένα. Τελικά, ξεκίνησα μαθήματα τραγουδιού και κιθάρας σε ένα ωδείο μόλις πριν από έναν χρόνο.

**Δημοσιογράφος**: Αλήθεια;… Eσύ, Αλεξάνδρα, **πότε** ξεκίνησες;

**Αλεξάνδρα: Κι εγώ** αγαπούσα τη μουσική από παιδί και στα επτά μου χρόνια ξεκίνησα μαθήματα πιάνου. Οι γονείς μου, όμως, αν και αναγνώριζαν το ταλέντο μου στη μουσική, ήθελαν να σπουδάσω **και κάτι άλλο**. Έτσι, έδωσα εξετάσεις και πέτυχα στην Αγγλική Φιλολογία. Ενώ σπούδαζα, όμως, ξεκίνησα και μαθήματα **τραγουδιού.**

**Δημοσιογράφος**: Πολύ ωραία! Αλήθεια, πείτε μου, είχατε τραγουδήσει ποτέ ζωντανά μπροστά σε κοινό πριν από τον διαγωνισμό;

**Γιάννης:** Εγώ όχι! Οι ζωντανές μου εμφανίσεις στον διαγωνισμό ήταν και οι **πρώτες** της ζωής μου.

**Δημοσιογράφος:** Αλεξάνδρα, απ’ ό,τι μας έχεις πει, εσύ πρέπει να έχεις κάποια εμπειρία…

**Αλεξάνδρα**: Πράγματι! Εγώ τραγουδάω επαγγελματικά εδώ και **πέντε χρόνια** κι έτσι έχω εμφανιστεί **αρκετές φορές** ζωντανά στη σκηνή.

**Δημοσιογράφος:** Μιλήστε μου για τα τραγούδια που είπατε στον τελικό... Με **ποιο** κριτήριο τα επιλέξατε;

**Γιάννης:** Κοιτάξτε… Εμένα, έτσι κι αλλιώς, μου αρέσει περισσότερο **η ξένη** μουσική. Μου είναι πιο οικεία κι έτσι επέλεξα ένα τραγούδι στα αγγλικά, που είναι γνωστό στον περισσότερο κόσμο.

**Δημοσιογράφος:** Εσύ, Αλεξάνδρα, γιατί διάλεξες το τραγούδι που είπες στον τελικό;

**Αλεξάνδρα**: Εγώ τραγουδάω **τόσο** ελληνικά όσο και **ξένα** τραγούδια. Κατά τη διάρκεια του διαγωνισμού, όμως, είχα πει **πολλά** ελληνικά τραγούδια. Ήθελα, λοιπόν, στον τελικό να πω κάτι διαφορετικό. Γι’ αυτόν τον λόγο κι επέλεξα **ένα ξένο** τραγούδι.

**Δημοσιογράφος:** Ωραία!Πείτε μου… Ποια είναι τα μελλοντικά σας σχέδια;

**Γιάννης:** Εγώ **δεν έχω σχεδιάσει** ακόμα τα επόμενα βήματά μου. Ωστόσο, ελπίζω κάποια στιγμή να φύγω στο εξωτερικό και να συνεργαστώ με διάσημους ξένους καλλιτέχνες. Νομίζω, όμως, ότι η Αλεξάνδρα έχει **άλλα σχέδια…**

**Δημοσιογράφος:** Αλήθεια; Ποια είναι αυτά, Αλεξάνδρα;

**Αλεξάνδρα**: Κοιτάξτε, στο παρελθόν συνεργάστηκα με έναν **πολύ σημαντικό** Έλληνα καλλιτέχνη, αλλά η συνεργασία διακόπηκε απότομα λόγω της πανδημίας. Δεν θα ήθελα να πω το όνομά του αυτή τη στιγμή! **Ελπίζω**, όμως, να συνεργαστώ **ξανά** μαζί του σύντομα!

**Δημοσιογράφος**: Λοιπόν, όσα μας είπατε είχαν μεγάλο ενδιαφέρον. Εύχομαι και στους δυο σας «**Καλή Επιτυχία**»!

**Γιάννης, Αλεξάνδρα:** Ευχαριστούμε πολύ!

*[μουσική]*

***Παύση 2 δευτερόλεπτα***

Έχετε 2 λεπτά για να κάνετε ό,τι ζητάει η άσκηση.

*ΣΗΜΑ – [Τέλος χρόνου δύο λεπτών]- ΣΗΜΑ*

**Ακούστε άλλη μία φορά.**

***Επαναλαμβάνεται το κείμενο***

***Παύση 2 δευτερόλεπτα***

Έχετε 2 λεπτά για να δείτε ξανά τις απαντήσεις σας.

*ΣΗΜΑ - [Τέλος χρόνου δύο λεπτών]- ΣΗΜΑ*

***Παύση 2 δευτερόλεπτα***

**Τέλος της κατανόησης του προφορικού λόγου.**